સભાખંડની બારી તોડીને નીચે ઝંપલાવવાની ચીમકી આપનારા કાઉન્સિલર જીતુ રાયકાને પોલીસે અટકાવ્યા હતા. આ ખેંચતાણમાં જીતુ રાયકાને પગમાં ગંભીર ઈજા થતાં લોહી નીતરતું હતું, જેથી સભા દરમિયાન જ તેમને પ્રાથમિક સારવાર અપાઈ હતી. જયરાજસિંહે ખુરશીઓ પછાડી અને રાકેશ પટેલે માઈક તોડીને વાતાવરણમાં ગરમાવો લાવી દીધો હતો. પરિસ્થિતિ વણસતી જોઈને જિલ્લા પોલીસ વડા મયૂર ચાવડા અને રેન્જ આઈજી મયંકસિંહ ચાવડા પણ મ્યુનિ. કચેરીમાં ધસી આવ્યા હતા. તેમના આગમન બાદ જુસ્સામાં આવેલી પોલીસે પરિસ્થિતિ થાળે પાડી હતી. એક તબક્કે મેયરે તોફાન કરનારા સભ્યોને સસ્પેન્ડ કરવાની ચીમકી આપતાં પોલીસે તેમને બહાર કાઢવા તજવીજ હાથ ધરી હતી. જેમાં કોંગ્રેસના મહિલા કાઉન્સિલર પિંકીબેન પટેલ સહિત અન્યોને મહિલા પોલીસ સાથે ઝપાઝપી થઈ હતી. પોલીસે ટીંગાટોળી કરી તેમને બહાર કાઢવા પ્રયાસ કર્યો હતો. પોલીસની મધ્યસ્થી બાદ સામાન્ય સભા શરૂ થઈ હતી. ભાજપ તરફથી મેયર પદ માટે રીટાબેન પટેલ અને ડેપ્યુટી મેયર પદ માટે નાઝાભાઈ ઘાંઘરનું નામ જાહેર થયુ હતું.